Hendelsen skjedde lørdag.

Trebarnsfaren fra Oslo hadde undersøkt om det var ledige båter ved Saga camping i Treungen på forhånd.

Da Chaudhry og resten av turfølget kom frem, ble det brått slutt på moroa.

Munawar Chaudhry er skuffet over hvordan han og reisefølget ble behandlet da de kom på besøk til campingplassen i Treungen lørdag. Foto: Privat

– De ville ikke leie ut til utlendinger, forteller han oppgitt til NRK.

Ønsket velkommen på telefon

Til sammen var de tre familier på helgetur til en hytte de hadde leid på Gautefall.

Der fikk de høre at den aktuelle campingplassen i Treungen var anbefalt for bading og fisking. Chaudhry slo derfor på tråden for å høre om de hadde båt ledig.

Innsjøen Nisser er et populært utfartssted, både for hobbyfiskere og badeturister. Foto: Nils Skumsvoll

– Det hadde de. Vi ble ønsket hjertelig velkommen. Fisket skulle være godt, forteller 49-åringen.

Fikk nei

De gledet seg til en dag ved den vakre innsjøen Nisser. Idyllen slo imidlertid sprekker da turfølget dukket opp fysisk på campingplassen.

Svigerbroren hans skulle hente båten, men kom slukøret tilbake og fortalte at campingplassen ikke leide ut til folk med innvandrerbakgrunn.

Det synes Chaudhry hørtes rart ut, og oppsøkte selv utleier, for å oppklare en mulig misforståelse.

– Han bekreftet det overfor meg også, og sa at de ikke lenger leide ut båt til innvandrere. Årsaken var at «noen innvandrere» hadde herjet med båtene de leide i fjor.

– Bare tull, sier driveren av campingplassen, som har avstått fra å kommentere saken ytterligere overfor NRK. Foto: Nils Skumsvoll

Da familiefaren spurte om hva det hadde med han å gjøre, fikk han til svar at de var utlendinger, og at de dermed ikke hadde greie på båt, hevder Chaudhry, som er født i Pakistan og kom til Norge som femåring i 1975.

– Han bekreftet telefonsamtalen, men argumenterte med at jeg hørtes norsk ut da jeg sjekket om de hadde ledige båter. Det var annerledes når det viste seg at jeg hadde innvandrerbakgrunn.

Legger på røret

NRK har vært i kontakt med den aktuelle campingplassen. Der er det liten vilje til å kommentere det som skjedde.

– Det er bare tull. Vi avslutter her, sier en mann, og legger på.

Etter at NRK har over flere dager forsøkt å få driveren av campingplassen i tale på nytt, sendte driveren en e-post der han aviser påstanden om at det er rasistiske grunner til at familien ikke fikk leie båten.

– Det er mange skjær i området, og jeg er forsiktig med å leie ut båt til ukyndige folk, skriver driveren.

I e-posten beklager han også at familien har opplevd møtet på campingplassen som ubehagelig.

– Åpenbart ulovlig

Leder ved Antirasistisk senter, Rune Berglund Steen reagerer sterkt på historien.

Runde Berglund Steen, leder ved Antirasistisk senter. Foto: Fouad Acharki / NRK

– Om dette er riktig gjengitt er det selsvagt svært alvorlig, og ikke minst ulovlig. Jeg vil anbefale dem som ble rammet å kontakte diskrimineringsombudet, sier han.

Berglund Steen forteller at de dessverre hører om diskriminering med jevne mellomrom, men at tilfeller som dette er sjelden.

– At folk for eksempel blir møtt med vikarierende argumenter for ikke å komme inn på utesteder har vi jo hørt om før, men en så tydelig avvisning på grunn av etnisitet er overraskende.

– Utrolig

Chaudhry, som er svært glad i friluftsliv, har opplevd å få rare kommentarer på bakgrunn av hudfarge tidligere.

Opplevelsen i Treungen tar likevel kaka.

– Det er utrolig at man skal oppleve slike holdninger. Barna mine trodde ikke det de hørte, og ble naturligvis veldig opprørt.